Oikeusministeriö

Lausuntopyyntö VN/637/2018

# Sisäministeriön lausunto; mietintö rangaistusluonteisia hallinnollisia seuraamuksia koskevasta yleisestä lainsäädännöstä

Oikeusministeriö on pyytänyt sisäministeriöltä lausuntoa rangaistusluonteisia hallinnollisia seuraamuksia koskevaa yleistä lainsäädäntöä valmistelevan työryhmän mietinnöstä. Sisäministeriö lausuu asiassa seuraavaa.

Sisäministeriö katsoo, että mietintöluonnoksessa esitetyt sääntelyperiaatteet ovat kattavasti laaditut ja niissä on perustellusti pitäydytty liian yksityiskohtaisten periaatteiden esittämisestä.

## Tarve yleiselle lainsäädännölle

Työryhmän mietintöluonnoksessa esitetty johtopäätös siitä, että hallinnollisia sanktioita koskevalle yleislainsäädännölle ei ole ainakaan toistaiseksi riittäviä perusteita ja edellytyksiä, on sisäministeriön näkemyksen mukaan asianmukaisesti perusteltu.

## Lainvalmistelun tukena toimivat hallinnolliset sääntelyperiaatteet

Sisäministeriö pitää yhteisiä lainvalmistelun tukena toimivia hallinnollisten seuraamusten sääntelyperiaatteita tarkoituksenmukaisina tapana yhdenmukaistaa käytäntöä jatkossa. Sääntelyperiaatteiden huomioiminen hallinnollisia sanktioita koskevaa erityislainsäädäntöä valmisteltaessa, uudistettaessa tai edelleen kehitettäessä tullee ohjamaan kyseistä lainsäädäntöä nykyistä yhtenäisempään suuntaan mahdollistaen samalla kuitenkin näiden sanktioiden hallinnonalakohtaisten erityispiirteiden huomioon ottamisen.

Työryhmän arvion mukaan yleissääntelyllä ei kyettäisi asianmukaisesti ratkaisemaan hallinnonalakohtaisiin sääntelytarpeisiin liittyviä kysymyksiä. Sisäministeriön näkemyksen mukaan tämä ei kuitenkaan poista tarvetta arvioida ja kehittää rangaistusluonteisten hallinnollisten seuraamusten yksinkertaista, nopeaa ja tehokasta menettelyä. Tästä syystä sisäministeriön näkemyksen mukaan tiettyjä sääntelyperiaatteita tulee vielä tarkentaa. Sisäministeriön arvion mukaan muun muassa rangaistusluonteisten hallinnollisten seuraamusten tiedoksiantomenettelyt tulisi arvioida ja niitä tulisi yksinkertaistaa.

Sisäministeriö esittää, että ohjeessa tarkennettaisiin, millä kriteereillä hallinnollisen seuraamuksen katsotaan olevan sanktioluontoinen. Ohjeessa voitaisiin käydä läpi perustuslakivaliokunnan lausuntoja tämän aihealueen suhteen ja tuoda esiin muutamia rajatapauksia, joita ovat esimerkiksi julkinen varoitus ja pankkitilin jäädyttäminen. Ohjeessa ei myöskään todeta sitä, että hallituksen esityksessä tulisi tällaisissa rajatapauksissa käydä läpi ne perusteet, joilla katsotaan, että kyseessä ei ole hallinnollinen sanktio. Sisäministeriö esittää harkittavaksi, että ohjeeseen lisättäisiin osio myös edellä mainitusta aihealueesta.

Lisäksi sisäministeriö esittää, että kaksoisrangaistavuuden kiellon ohjeistusta kehitetään edelleen. Ohjeessa avataan lyhyesti EIT:n ratkaisu A ja B vastaan Norja. Ohjeistuksessa on maininta ratkaisun vaikutuksista. Ohjeen sanamuoto "edellä selostettu EIT:n ratkaisu ei sinänsä estä säätämästä kaksoisrangaistavuuden kiellosta vakiintunutta kansallista lainsäädäntökäytäntöä vastaavasti" on monitulkintainen:

* Mikä on suositeltava lainsäädäntöratkaisu silloin, kun säädetään hallinnollisesta sanktiosta, jonka teonkuva täyttää myös rikoksen tunnusmerkistön?
* Tarkoittaako ohjeen sanamuoto sitä, että lainsäädäntöä valmisteltaessa tulisi jatkossa jopa välttää kansallista lainsäädäntökäytäntöä vastaavaa ratkaisua? Sisäministeriön tulkinnan mukaan tämä tarkoittaa lainsäädännössä sen toteamista, että kyseisen hallinnollisen sanktion lisäksi ei samasta teosta voida määrätä rikosoikeudellista seuraamusta.
* Onko ohjeen tarkoituksena edelleen kannustaa samanlaiseen lainsäädäntöratkaisuun, joka on annettu esimerkkinä ohjeen sivuilla 22 ja 23?

Sisäministeriö esittää harkittavaksi, että mainitun ratkaisun vaikutuksia avattaisiin ohjeessa laajemmin edellä mainitut seikat huomioiden.

## Muuta

Sisäministeriön lausunnosta lisätietoja antaa poliisitarkastaja Jari Pajunen.

Kansliapäällikkö Ilkka Salmi

Suunnittelija Aino Tuovinen

Asiakirja on sähköisesti allekirjoitettu asianhallintajärjestelmässä. Sisäministeriö 10.10.2018 klo 13:28. Allekirjoituksen oikeellisuuden voi todentaa kirjaamosta.

|  |  |
| --- | --- |
|  |  |
|  |  |
|  | Ministeri MykkänenErityisavustaja Andersson-BohrenSM/MMOSM/POSM/RO |